*"A magyar bor olyan, mint a magyar barátság,- mentől óbb, annál erősebb"*

A mi csapatunk azért választotta ezt az idézetet, mert úgy gondoljuk, nagyon igaz ránk, magyarokra, és a mi csapatunkra is ez a sor.

Mit jelent számunkra a barátság?

Nagyon fontos az, hogy a barátaink mellettünk álljanak, mikor csalódottak vagyunk, és mikor örömünket leljük egy-egy apró dologban, de mindenhez, így ehhez is idő kell. Első érvünk az idézet mellett az idő múlásával kapcsolatos. Minél több időt töltünk egy ember szeretetében, annál jobban megbízunk benne, ragaszkodunk hozzá. Akivel csak hasonló az érdeklődési körünk, azok még nem barátaink, csak haveroknak hívhatjuk őket. Az idő fogja eldönteni, hogy ki marad mellettünk és ki lép ki az életünkből. Ha egy ember eltűnik mellőlünk, ne legyünk szomorúak, mert ahol egy fejezet lezárul, ott majd egy új kezdődik. Azok, akiknek igazán fontosak vagyunk, akik pont olyannak szeretnek, amilyenek vagyunk, a hibáinkkal együtt, azok maradni fognak.

Második érvünk az egymás mellett való kiállás. Mindenkinek szüksége van egy társra, aki meghallgatja, tanácsokat ad neki. Ha segítünk egymásnak, több gondot tudunk megoldani a másik tapasztalatai alapján, és a kapcsolat is sokkal erősebb lesz.

Számunkra ebből a történetből, illetve az idézetből az volt a tanulság, hogy nem a külső jellemzők, hanem a belső értékek alapján kell a barátainkat megválasztanunk, és a lényeg, hogy biztonságban és lelkesítve érezzük magunkat a társaságukban. Az iskolában született barátságaink – reméljük – egész életünkben elkísérnek majd, hiszen annyi élményen, kalandon megyünk keresztül a középiskolai éveink alatt. Például ez a verseny is összehozott, még erősebbé tett barátságokat. A feladatok, kihívások, a csapatmunka miatt érik, nemesedik a kapcsolat közöttünk, mint ahogy a jó bor is ezt teszi a hosszú idő alatt a hordókban érlelődve.